
EXPUNERE DE MOTIVE

1.
CONTEXTUL PROPUNERII

Scopul prezentei propuneri este de a stabili măsuri de punere în aplicare, astfel cum se prevede la articolul 9 din Decizia … a Consiliului din … privind sistemul de resurse proprii al Uniunii Europene
, în temeiul articolul 311 paragraful al patrulea din Tratatul privind funcționarea Uniunii Europene (denumit în continuare „TFUE”).

Măsurile de punere în aplicare în cauză au ca obiect toate modalitățile de natură practică privind resursele Uniunii, care ar trebui reglementate de o procedură mai simplificată, pentru ca sistemul să fie mai flexibil, în cadrul și în limitele stabilite prin Decizia privind resursele proprii, cu excepția acelor aspecte referitoare la punerea la dispoziție a resurselor proprii și la cele privind necesitățile trezoreriei. Dispozițiile cu caracter general, aplicabile tuturor tipurilor de resurse proprii și pentru care o supraveghere parlamentară adecvată este deosebit de importantă, au fost, de asemenea, incluse în prezenta propunere. Este vorba în special de aspectele privind controlul și supravegherea veniturilor, inclusiv cerințele de raportare suplimentare și competențele aferente ale inspectorilor Comisiei. 

Aceste măsuri de punere în aplicare sunt completate, în conformitate cu articolul 322 alineatul (2) din TFUE, prin regulamente care stabilesc metodele și procedura prin care veniturile din resursele proprii se pun la dispoziție sau se plătesc Comisiei și măsurile care urmează să fie aplicate, în cazul în care este necesar, pentru a îndeplini cerințele privind necesitățile trezoreriei.

Articolul 9 din Decizia … stipulează că se prevăd măsuri de punere în aplicare pentru:

(a) cotele de impozitare sau cotele de prelevare a resurselor proprii stabilite în temeiul articolului 2 alineatul (1) literele (b), (c) și (d) din Decizia …;

(b) venitul național brut (VNB) de referință, dispozițiile privind ajustarea VNB și dispozițiile privind recalcularea plafoanelor pentru plăți și angajamente în cazul unor modificări semnificative ale VNB, în sensul aplicării articolului 2 alineatul (1) litera (d) și a articolului 3 din Decizia …;

(c) procedura de calculare și bugetare a soldului bugetar anual, astfel cum se prevede la articolul 7 din Decizia …;

(d) dispozițiile și măsurile necesare pentru controlul și supravegherea veniturilor provenite din resurse proprii menționate la articolul 2 din Decizia …, inclusiv a oricăror obligații de raportare suplimentare.

Elementele propuse de Comisie se referă, prin urmare, la măsuri de punere în aplicare:

· pentru noile resurse proprii constituite în temeiul articolului 2 alineatul (1) literele (b) și (c) din Decizia …, în special cotele de impozitare, controlul și supravegherea acestora;

· preluate din Decizia nr. 2007/436 a Consiliului
 (denumită în continuare „DRP 2007”), cum ar fi trimiterea la Sistemul european de conturi naționale și regionale (SEC), care în prezent este un regulament al Parlamentului European și al Consiliului;

· preluate din Regulamentul nr. 1150/2000 al Consiliului
 privind punerea în aplicare a DRP 2007 în ceea ce privește calcularea excedentului și controlul și supravegherea veniturilor provenite din resurse proprii, inclusiv cerințele de raportare suplimentare, care nu sunt strict legate de punerea la dispoziție a resurselor proprii;

preluate și din Regulamentul nr. 1026/1999 al Consiliului
 în ceea ce privește competențele și obligațiile inspectorilor Comisiei, precum și pregătirea și gestionarea inspecțiilor.

Mai precis, propunerea Comisiei poate fi sintetizată astfel:

1.1 Capitolul I „Stabilirea resurselor proprii”

· Articolul 1 din propunere, „Cotele aplicabile”: articolul prevede aplicarea cotelor de impozitare noilor categorii de resurse proprii prevăzute la articolul 2 alineatul (1) literele (b) și (c) din Decizia … . În plus, sunt preluate și actualizate dispozițiile articolului 5 din Regulamentul nr. 1150/2000.

Articolul 2 din propunere, „VNB de referință și modificările semnificative ale acestuia”: sunt preluate și actualizate dispozițiile articolului 2 alineatul (7) primul paragraf și ale articolului 3 alineatul (3) din DRP 2007.

· Articolul 3 din propunere, „Calcularea și bugetarea soldului”: sunt preluate și actualizate dispozițiile articolelor 15 și 16 din Regulamentul nr. 1150/2000.

1.2 Capitolul II „Dispoziții privind controlul și supravegherea, inclusiv cerințele de raportare suplimentare”
· Articolul 4 din propunere, „Raportarea cazurilor de fraudă și de nereguli care afectează drepturile”: sunt preluate și actualizate dispozițiile articolului 6 alineatul (5) din Regulamentul nr. 1150/2000.

· Articolul 5 din propunere, „Măsuri de control și de supraveghere”: dispozițiile articolului 17 alineatul (1) și ale articolului 18 din Regulamentul nr. 1150/2000 sunt preluate, actualizate și completate în ceea ce privește noile resurse proprii stabilite la articolul 2 alineatul (1) literele (b) și (c) din Decizia … .

Articolul 6 din propunere, „Raportarea de către statele membre privind inspecțiile efectuate de acestea”: sunt preluate și actualizate dispozițiile articolului 17 alineatul (5) și ale articolului 18 alineatul (5) din Regulamentul nr. 1150/2000. 
· Articolele 7 și 8 din propunere, „Competențele și obligațiile agenților autorizați ai Comisiei” și „Pregătirea și gestionarea inspecțiilor”: sunt preluate, reorganizate, din motive de claritate, și actualizate dispoziții ale Regulamentului nr. 1026/1999, iar regulamentul menționat anterior este abrogat la articolul 10, „Dispoziții finale”, din prezenta propunere.

1.3 Capitolul III „Comitet și dispoziții finale”
Articolul 9 din propunere, „Procedura comitetelor – Comitetul consultativ privind resursele proprii (ACOR)”: se prevede conferirea de competențe de executare Comisiei, în conformitate cu Regulamentul (UE) nr. 182/2011. Pentru alte sarcini specifice, Comisia poate, de asemenea, decide instituirea unui grup de experți.

Propunere de
REGULAMENT AL CONSILIULUI
de stabilire a măsurilor de punere în aplicare a sistemului de resurse proprii al Uniunii Europene
CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 311 paragraful al patrulea, coroborat cu Tratatul de instituire a Comunității Europene a Energiei Atomice, în special articolul 106a,

având în vedere Decizia … din … a Consiliului privind sistemul de resurse proprii al Uniunii Europene
, în special articolul 9, 

având în vedere propunerea Comisiei Europene,

după transmiterea proiectului de act legislativ către parlamentele naționale,

având în vedere aprobarea Parlamentului European
,

având în vedere avizul Curții de Conturi
,

având în vedere avizul Comitetului Economic și Social European
,

hotărând în conformitate cu o procedură legislativă specială,

întrucât:

(1) Supravegherea parlamentară este deosebit de importantă pentru dispozițiile cu caracter general aplicabile tuturor tipurilor de resurse proprii și care au ca obiect controlul și supravegherea veniturilor, inclusiv cerințele de raportare suplimentare. 

(2) Pentru ca valoarea resurselor financiare puse la dispoziția Uniunii să rămână neschimbată, este necesar să se adapteze plafoanele resurselor proprii ale Uniunii pentru plăți și angajamente, astfel cum sunt stabilite la articolul 3 alineatul (1), respectiv la articolul 3 alineatul (2) din Decizia …, exprimate în procente din venitul național brut (VNB), în caz de amendamente ale Regulamentului (UE) nr. … din […] privind Sistemul european de conturi naționale și regionale din Uniunea Europeană
 care duc la o modificare semnificativă a nivelului VNB. 

(3) Ar trebui asigurată transparența sistemului de resurse proprii al Uniunii prin furnizarea de informații corespunzătoare autorității bugetare. Prin urmare, statele membre ar trebui să țină la dispoziția Comisiei și, atunci când este cazul, să îi transmită documentele și informațiile necesare pentru a-și exercita competențele care îi revin în ceea ce privește resursele proprii ale Uniunii. 
(4) Modalitățile prin care statele membre sau agenții economici responsabili de colectarea resurselor proprii efectuează raportări către Comisie ar trebui să permită Comisiei să monitorizeze acțiunile întreprinse de aceștia pentru a recupera resursele proprii, în special în cazurile de fraudă și de nereguli.

(5) Pentru a se asigura un buget echilibrat, orice excedent de venituri ale Uniunii față de cheltuielile efective totale în cursul unui exercițiu financiar ar trebui reportat în exercițiul financiar următor. Prin urmare, ar trebui definit soldul de reportat.

(6) Statele membre și agenții economici responsabili de colectarea resurselor proprii ar trebui să efectueze verificările și cercetările legate de constituirea, punerea la dispoziție și plata resurselor proprii ale Uniunii. Pentru a facilita aplicarea regulilor financiare referitoare la resursele proprii, este necesar să se asigure colaborarea dintre statele membre sau agenții economici responsabili de colectarea resurselor proprii și Comisie.

(7) Din motive de coerență și claritate, ar trebui prevăzute dispoziții care să vizeze competențele și obligațiile agenților autorizați de Comisie să efectueze inspecții privind resursele proprii ale Uniunii, luând în considerare natura specifică a fiecărei resurse proprii. Ar trebui stabilite condițiile în care agenții autorizați își îndeplinesc atribuțiile și ar trebui în special să se prevadă reguli care să fie respectate de către toți funcționarii și ceilalți agenți ai Uniunii, precum și de către experții naționali detașați în ceea ce privește secretul profesional și protecția datelor cu caracter personal. Este necesar să se stabilească statutul experților naționali detașați și posibilitatea ca statul membru în cauză să poată obiecta cu privire la prezența, în cadrul unei inspecții, a unor funcționari din alte state membre. 

(8) Din motive de coerență, anumite dispoziții ale Deciziei (CE, Euratom) nr. 2007/436 a Consiliului din 7 iunie 2007 privind sistemul de resurse proprii al Comunităților Europene
 și ale Regulamentului (CE, Euratom) nr. 1150/2000 al Consiliului privind punerea în aplicare a Deciziei 94/728/CE, Euratom referitoare la sistemul de resurse proprii al Comunităților
 ar trebui incluse în prezentul regulament. Dispozițiile respective se referă la VNB de referință și la modificările semnificative ale acestuia, la cota de prelevare a resursei proprii menționate la articolul 2 alineatul (1) litera (d) din Decizia […/…], la calcularea și bugetarea soldului, la controlul și supravegherea resurselor proprii, la cerințele de raportare suplimentare, precum și la Comitetul consultativ privind resursele proprii (ACOR). 

(9) Pentru a se asigura condiții uniforme pentru punerea în aplicare a prezentului regulament, ar trebui să se confere Comisiei competențe de executare. Aceste competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie
. 

(10) La adoptarea actelor de punere în aplicare, ar trebui utilizată procedura de consultare, în vederea stabilirii de norme detaliate privind raportarea fraudelor și a neregulilor care afectează drepturile la resurse proprii tradiționale și de măsuri de analiză a resurselor proprii estimate, având în vedere natura tehnică a actelor respective, care sunt necesare pentru efectuarea de raportări.

(11) Regulamentul (CE, Euratom) nr. 1026/1999 al Consiliului din 10 mai 1999 de stabilire a atribuțiilor și obligațiilor agenților autorizați de Comisie să efectueze controale și inspecții ale resurselor proprii ale Comunităților
 ar trebui abrogat.

(12) Din motive de consecvență, prezentul regulament ar trebuie să se aplice din aceeași zi ca și Decizia …,

ADOPTĂ PREZENTUL REGULAMENT:

Capitolul I

Stabilirea resurselor proprii

Articolul 1 

Cotele aplicabile

1. Cotele de impozitare aplicabile
 resursei proprii menționate la articolul 2 alineatul (1) litera (b) din Decizia nr. … sunt:

(e) % pentru tranzacții cu obligațiuni, acțiuni și valori mobiliare similare;

(f) % pentru alte tranzacții.

2. Rata de impozitare aplicabilă resursei proprii menționate la articolul 2 alineatul (1) litera (c) din Decizia … este de 1,0%.

3. Rata uniformă menționată la articolul 2 alineatul (1) litera (d) din Decizia … se stabilește în cadrul procedurii bugetare și se calculează ca procent din suma estimărilor venitului național brut (VNB) al statelor membre în așa fel încât să acopere complet partea din buget care nu este finanțată din veniturile menționate la articolul 2 alineatul (1) literele (a), (b) și (c) din Decizia …, din contribuțiile financiare la programe suplimentare de cercetare și dezvoltare tehnologică și din alte venituri. 
Rata se exprimă în buget ca cifră ce conține atâtea zecimale cât sunt necesare pentru ca resursa bazată pe VNB să se împartă exact între statele membre.

Articolul 2 

VNB de referință și modificările semnificative ale acestuia

1. VNB-ul menționat la articolul 2 alineatul (1) litera (d) din Decizia … înseamnă un VNB anual la prețul pieței, astfel cum prevede Comisia în aplicarea Regulamentului … . 

2. Atunci când amendamentele la Regulamentul … determină modificări semnificative ale VNB, Comisia informează Parlamentul European și Consiliul cu privire la datele de la care se aplică modificările respective, în sensul Deciziei … .

3. Atunci când amendamentele la Regulamentul … duc la modificări semnificative ale nivelului VNB, plafoanele pentru plăți și angajamente, astfel cum sunt stabilite la articolul 3 alineatele (1) și (2) din Decizia …, se recalculează de către Comisie pe baza următoarei formule: 

	1.23%(1.29%)*
	VNBt-2 + VNBt-1 + VNBt SEC curent

	
	VNBt-2 + VNBt-1 + VNBt SEC modificat


În această formulă, „t” reprezintă cel mai recent an integral pentru care sunt disponibile datele definite în Regulamentul (CE, Euratom) nr. 1287/2003 al Consiliului
.

Articolul 3 

Calcularea și bugetarea soldului

1. În sensul aplicării articolului 7 din Decizia …, soldul unui anumit exercițiu financiar constă în diferența dintre veniturile totale colectate aferente exercițiului financiar respectiv și valoarea plăților efectuate în contul creditelor exercițiului financiar respectiv, majorată cu valoarea creditelor aferente aceluiași exercițiu financiar reportate în temeiul articolului 9 din Regulamentul … (denumit în continuare „Regulamentul financiar”)
. 

Această diferență se majorează sau se reduce cu valoarea netă a creditelor reportate din exercițiile financiare anterioare care au fost anulate. Prin derogare de la articolul 5 alineatul (1) din Regulamentul financiar, diferența se majorează sau se reduce cu:

(a) valoarea plăților efectuate în plus față de creditele nediferențiate reportate din exercițiul financiar precedent, în conformitate cu articolul 9 alineatele (1) și (4) din Regulamentul financiar, ca urmare a modificării cursului de schimb al euro;

(b) soldul care rezultă din câștigurile și pierderile determinate de modificarea cursului de schimb, în exercițiul financiar respectiv.

2. Înainte de încheierea lunii octombrie a fiecărui exercițiu financiar, Comisia efectuează o estimare a resurselor proprii colectate în întregul an, pe baza datelor pe care le deține la acea dată. Orice diferență semnificativă în raport cu estimările inițiale poate duce la o scrisoare de rectificare a proiectului de buget pentru exercițiul financiar următor sau la un buget rectificativ pentru exercițiul financiar în curs.

Capitolul II

Dispoziții privind controlul și supravegherea,
inclusiv cerințele de raportare suplimentare

Articolul 4 

Raportarea cazurilor de fraudă și de nereguli care afectează drepturile

1. În termen de două luni de la încheierea fiecărui trimestru, statele membre transmit Comisiei o descriere a cazurilor de fraudă și de nereguli identificate care implică drepturi de peste 10 000 EUR privind resursa proprie menționată la articolul 2 alineatul (1) litera (a) din Decizia … .

În perioada menționată la primul paragraf, fiecare stat membru dă detalii cu privire la poziția adoptată în ceea ce privește cazurile de fraudă sau de nereguli raportate deja Comisiei, a căror recuperare, anulare sau nerecuperare nu a fost indicată anterior.

2. Pentru resursa proprie menționată la articolul 2 alineatul (1) litera (c) din Decizia …, statele membre transmit Comisiei la fiecare șase luni o descriere a cazurilor de fraudă și de nereguli identificate în cursul celor șase luni anterioare care implică drepturi de peste 10 000 EUR .

3. Agenții economici responsabili de colectarea resursei proprii menționate la articolul 2 alineatul (1) litera (b) din Decizia … trebuie să notifice Comisiei orice cazuri de fraudă sau de nereguli care implică drepturi de peste 10 000 EUR, în termen de o lună de la data la care au luat cunoștință de acestea.

4. Comisia adoptă acte de punere în aplicare ce stabilesc detalii privind descrierile menționate la alineatele (1), (2) și (3) ale prezentului articol, precum și măsuri de analiză a resurselor proprii estimate. Actele de punere în aplicare respective se adoptă în conformitate cu procedura de consultare menționată la articolul 9 alineatul (2).

5. În raportul Comisiei menționat la articolul 325 alineatul (5) din tratat se include un rezumat al notificărilor menționate la alineatele (1), (2) și (3) ale acestui articol. 

Articolul 5 

Măsuri de control și de supraveghere

1. Statele membre sau agenții economici responsabili de colectarea resurselor proprii iau toate măsurile necesare pentru ca suma corespunzătoare drepturilor stabilite în temeiul articolului 2 alineatul (1) din Decizia … să fie pusă la dispoziția Comisiei sau să fie plătită acesteia.

2. Statele membre efectuează verificări și cercetări privind constituirea și punerea la dispoziție a resurselor proprii menționate la articolul 2 alineatul (1) literele (a) și (c) din Decizia … .

Agenții economici responsabili de colectarea resurselor proprii efectuează verificări și cercetări privind colectarea resurselor proprii menționate la articolul 2 alineatul (1) litera (b) din Decizia … și privind procedurile de plată a acestor resurse către Comisie.

3. Statele membre sau agenții economici responsabili de colectarea resurselor proprii efectuează inspecții suplimentare, la cererea Comisiei. În cererea sa, Comisia precizează motivele pentru care este necesară o inspecție suplimentară. Statele membre sau agenții economici asociază și Comisia, în cazul în care aceasta solicită acest lucru, la inspecțiile pe care le efectuează. Comisia poate alege să nu participe la inspecție, solicitând, în schimb, să îi fie transmise anumite documente. 

4. Agenții economici responsabili de colectarea resurselor proprii pun la dispoziția Comisiei orice raport de audit sau de consultanță intern sau extern de care dispun, care include analiza sistemelor pe care le utilizează pentru colectarea resurselor proprii sau pentru plata acestor resurse către Comisie.

5. Comisia poate efectua ea însăși inspecții la fața locului. Agenții autorizați de Comisie să participe la astfel de inspecții au acces, în măsura necesară aplicării prezentului regulament, la documentele justificative pentru constatarea, punerea la dispoziție sau plata resurselor proprii și la orice alt document adecvat legat de documentele justificative în cauză. 

6. Statele membre sau agenții economici responsabili de colectarea resurselor proprii facilitează măsurile de inspecție menționate la alineatul (5). 
7. Atunci când Comisia este asociată la efectuarea unei inspecții, dispune de același acces la documentele justificative și la documentele conexe ca cel prevăzut pentru inspecții la alineatul (5). 

8. Atunci când inspecția privește resursele proprii bazate pe VNB, Comisia are acces, de asemenea, la documentele legate de procedurile statistice și statisticele de bază menționate la articolul 3 din Regulamentul (CE, Euratom) nr. 1287/2003.

9. Inspecțiile menționate la alineatul (2) nu aduc atingere:

(a) inspecțiilor efectuate de statele membre în conformitate cu actele cu putere de lege naționale sau cu actele administrative naționale;

(b) măsurilor prevăzute la articolele 287 și 319 din tratat;

(c) modalităților de efectuare a inspecțiilor stabilite în temeiul articolului 322 alineatul (1) litera (b) din tratat.

10. Comisia verifică în fiecare an, împreună cu statul membru în cauză, dacă există erori de compilare în ceea ce privește sumele totale care i-au fost comunicate, în special în cazurile notificate de către Comitetul VNB instituit prin Regulamentul (CE, Euratom) nr. 1287/2003. În acest sens, în cazuri individuale, Comisia poate analiza și calcule și baze statistice, cu excepția informațiilor privind societăți sau persoane fizice determinate, în cazul cărora nu ar putea fi posibilă altfel o evaluare adecvată. Comisia respectă normele naționale privind confidențialitatea statisticilor.

Articolul 6 

Raportarea de către statele membre privind inspecțiile efectuate de acestea

Statele membre îi prezintă Comisiei rapoarte anuale detaliate privind inspecțiile acestora legate de colectarea corectă a resurselor proprii, rezultatele acestor inspecții, datele globale și orice aspecte de principiu referitoare la cele mai importante probleme ce rezultă în urma aplicării regulamentelor de punere în aplicare a Deciziei […/…], în special referitoare la chestiunile care fac obiectul unui litigiu. Rapoartele se trimit Comisiei până la data de 1 martie a anului următor exercițiului financiar în cauză. Pe baza rapoartelor respective, Comisia pregătește un raport de sinteză, care este adus la cunoștința tuturor statelor membre.

Comisia adoptă acte de punere în aplicare în care se stabilește formularul pentru rapoartele anuale ale statelor membre menționate la alineatul (1). Actele de punere în aplicare respective se adoptă în conformitate cu procedura de consultare menționată la articolul 9 alineatul (2). 

Comisia prezintă Parlamentului European și Consiliului, la fiecare trei ani, un raport cu privire la funcționarea modalităților de efectuare a inspecțiilor menționate la articolul 5.

Articolul 7 

Competențele și obligațiile agenților autorizați ai Comisiei

1. Comisia numește în mod specific pentru efectuarea inspecțiilor menționate la articolul 5 anumiți funcționari sau alți agenți ai săi (denumiți în continuare „agenți autorizați”).

Pentru fiecare inspecție, Comisia le furnizează agenților săi autorizați un mandat scris, în care se precizează identitatea și calitatea oficială a acestora. 

Persoanele puse la dispoziția Comisiei de către statele membre în calitate de experți naționali detașați pot participa la inspecții.

Cu acordul explicit și prealabil al statului membru sau al agentului economic responsabil de colectarea resurselor proprii în cauză, Comisia poate cere sprijinul funcționarilor din alte state membre, în calitate de observatori. Comisia se asigură că funcționarii respectivi îndeplinesc cerințele de la alineatul (3).

2. În timpul inspecțiilor la fața locului și al celor asociate, agenții autorizați acționează într-un mod compatibil cu normele aplicabile funcționarilor statului membru în cauză. Aceștia au obligația de a respecta secretul profesional, în condițiile prevăzute la alineatul (3). 
Dacă este necesar, agentul autorizat poate să contacteze debitorii, însă numai în contextul inspecțiilor menționate la articolul 5 și numai prin intermediul autorităților competente ale căror proceduri de colectare a resurselor proprii fac obiectul inspecției.

3. Informațiile comunicate sau obținute în temeiul alineatelor (1) și (2), indiferent de forma acestora, sunt secret profesional și beneficiază de protecția acordată informațiilor similare în temeiul legislației naționale a statului membru în care au fost colectate și în temeiul dispozițiilor corespunzătoare aplicabile instituțiilor Uniunii.

Informațiile respective nu pot fi comunicate altor persoane decât cele din cadrul organizațiilor inspectate, instituțiilor Uniunii sau ale statelor membre a căror datorie este să le cunoască și nici nu pot fi utilizate în alte scopuri decât cele prevăzute în prezentul regulament fără acordul prealabil al statului membru sau al agentului economic responsabil de colectarea resurselor proprii de la care provin. 

Primul și al doilea paragraf se aplică funcționarilor și celorlalți agenți ai Uniunii, precum și experților naționali detașați.

4. Comisia se asigură că agenții autorizați și celelalte persoane care acționează sub autoritatea sa respectă Directiva 95/46/CE a Parlamentului European și a Consiliului
 și Regulamentul (CE) nr. 45/2001 al Parlamentului European și al Consiliului
 și alte norme ale Uniunii și norme naționale privind protecția datelor cu caracter personal.

Articolul 8 

Pregătirea și gestionarea inspecțiilor

1. Printr-o comunicare motivată corespunzător, Comisia notifică în timp util inspecția preconizată statului membru sau agentului economic responsabil de colectarea resurselor proprii ale cărui proceduri sunt analizate. Atunci când inspecția privește un agent economic responsabil de colectarea resurselor proprii, este notificat și statul membru în care urmează să aibă loc inspecția. Pot participa la o astfel de inspecție și agenți din statul membru în cauză.

2. În cazul inspecțiilor la care este asociată Comisia, în temeiul articolului 5 alineatul (3), organizarea activității și al relațiilor cu departamentele implicate în inspecție se asigură de către departamentul desemnat de statul membru sau de către agentul economic responsabil de colectarea resurselor proprii în cauză.

3. Inspecțiile la fața locului menționate la articolul 5 alineatul (5) se efectuează de către agenții autorizați. În scopul organizării activității și relațiilor cu departamentele și, după caz, cu debitorii implicați în inspecție, în perioada premergătoare oricărei inspecții la fața locului, agenții respectivi stabilesc contactele necesare cu funcționarii desemnați de către statul membru respectiv sau cu agentul economic responsabil de colectarea resurselor proprii în cauză. Pentru acest tip de inspecție, mandatul este însoțit de un document în care se indică obiectivul și scopul inspecției.

4. Inspecțiile privind resursa proprie bazată pe VNB menționată la articolul 5 alineatul (8) se efectuează de către agenții autorizați. În scopul organizării activității, agenții respectivi stabilesc contactele necesare cu administrațiile competente din statele membre.

5. Statele membre sau agenții economici în cauză se asigură că departamentele sau agențiile responsabile de constatarea, colectarea și punerea la dispoziție a resurselor proprii, precum și autoritățile care au fost instruite să efectueze inspecții în acest sens le oferă agenților autorizați asistența necesară pentru a-și îndeplini îndatoririle.

În sensul inspecțiilor la fața locului menționate la articolul 5 alineatul (5), statele membre sau agenții economici în cauză informează Comisia în timp util cu privire la identitatea și calitatea persoanelor desemnate să ia parte la inspecțiile respective și să ofere agenților autorizați asistența necesară pentru a-și îndeplini îndatoririle.

6. Rezultatele inspecțiilor efectuate la fața locului și ale celor la care este asociată Comisia se aduc la cunoștința statului membru sau agentului economic în cauză, prin canalele adecvate, în termen de trei luni. Destinatarul raportului își prezintă observațiile în termen de trei luni de la primirea raportului. Cu toate acestea, din motive justificate corespunzător, Comisia îi poate solicita destinatarului raportului să își prezinte observațiile cu privire la anumite puncte în termen de o lună de la primirea raportului. Statul membru sau agentul economic în cauză poate refuza să răspundă, printr-o comunicare în care precizează motivele care îl împiedică să dea curs solicitării Comisiei.

Ulterior, rezultatele și observațiile care decurg din inspecțiile statelor membre efectuate la fața locului și ale celor asociate sunt aduse la cunoștința tuturor statelor membre. 

Atunci când inspecțiile la fața locului sau ale celor asociate identifică necesitatea de a modifica sau corecta datele din afirmațiile sau declarațiile trimise Comisiei privind resursele proprii, iar corecturile rezultate urmează să fie făcute printr-o afirmație sau declarație curentă, modificările relevante se identifică în afirmația sau declarația utilizată în acest scop, prin intermediul unor note adecvate.

Capitolul III

Comitet și dispoziții finale

Articolul 9 

Procedura comitetelor – Comitetul consultativ privind resursele proprii (ACOR)

1. Comisia este asistată de un comitet, Comitetul consultativ privind resursele proprii (ACOR). Acesta este un comitet în sensul Regulamentului (UE) nr. 182/2011.

2. Atunci când se face trimitere la prezentul alineat, se aplică articolul 4 din Regulamentul (UE) nr. 182/2011.

Articolul 10

Dispoziții finale

Regulamentul (CE, Euratom) nr. 1026/1999 se abrogă. 

Trimiterile la regulamentul abrogat și la dispozițiile Deciziei (CE, Euratom) nr. 2007/436, abrogată prin Decizia …, și ale Regulamentului (CE, Euratom) nr. 1150/2000, abrogat prin Regulamentul … al Consiliului
, la care se face referire în tabelul de corespondență din anexa la prezentul regulament, se interpretează ca trimiteri la prezentul regulament și se citesc în conformitate cu tabelul de corespondență respectiv. 

Articolul 11 

Intrare în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 1 ianuarie 2014.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,


Pentru Consiliu


Președintele

